**BOSNA I HERCEGOVINA**

**FEDERACIJA BOSNE I HERCEGOVINE**

**FEDERALNO MINISTARSTVO ENERGIJE, RUDARSTVA I INDUSTRIJE**

**Nacrt**

**ZAKON O JAVNO - PRIVATNOM PARTNERSTVU**

**FEDERACIJE BOSNE I HERCEGOVINE**

**Sarajevo, 2024. godine**

**ZAKON O JAVNO – PRIVATNOM PARTNERSTVU**

**FEDERACIJE BOSNE I HERCEGOVINE**

**POGLAVLJE I. – ZAJEDNIČKE ODREDBE**

**Odjeljak A. - TEMELJNE ODREDBE**

**Članak 1.**

**(Predmet)**

1. Ovim Zakonom se uređuje pojam i predmet javno - privatnog partnerstva (u daljnjem tekstu: JPP), modeli JPP-a, definicije i načela JPP-a, rizici JPP-a, nadležnosti za projekte JPP-a, pravna osoba posebne namjene, planiranje i pripremanje projekata JPP-a, postupak predlaganja, odobravanja i provedbe projekata JPP-a, postupak izbora privatnog partnera, prava i obveze javnih i privatnih partnera, postupak pravne zaštite, Registar ugovora o JPP-u, nadležnost za postupak ocjene i odobravanja prijedloga projekata JPP-a, dokumentacije za natjecanje i prijedloga ugovora o JPP-u, prekršajne odredbe i druga pitanja od značaja za javno - privatno partnerstvo.
2. Na pitanja koja nisu uređena ovim Zakonom, primjenjivati će se posebni zakoni, ovisno od javne usluge koja je predmet JPP-a.

**Članak 2.**

**(Rodno značenje izraza)**

Izrazi koji se koriste u ovom zakonu, a koji imaju rodno značenje, bez obzira jesu li korišteni u muškom ili ženskom rodu, obuhvaćaju na jednak način muški i ženski rod.

**Članak 3.**

**(Pojam i predmet JPP-a)**

1. JPP predstavlja model dugoročnog ugovornog odnosa između javnog partnera i privatnog partnera s ciljem pružanja nove i/ili unapređenja postojeće javne usluge i/ili zadovoljenja javne potrebe, putem projekta JPP-a.
2. Predmet projekta JPP-a je građenje i/ili rekonstrukcija i održavanje i/ili upravljanje javnim infrastrukturnim objektima i/ili javnom infrastrukturom s ciljem pružanja javne usluge i/ili zadovoljenja javne potrebe iz nadležnosti javnog partnera.
3. JPP podrazumijeva sudjelovanje privatnog partnera koje se temelji na preuzimanju i raspodjeli rizika između javnog i privatnog partnera uz uporabu tehničkih, upravljačkih i inovativnih kompetencija privatnog partnera s ciljem optimalnog upravljanja rizikom tijekom provedbe projekta JPP-a.
4. JPP uključuje djelomično ili potpuno financiranje projekata JPP-a od strane privatnog partnera, izuzev ako se utvrdi nepotrebnim.
5. JPP se provodi sukladno uvjetima ugovora zaključenog između javnog i privatnog partnera koji sadrži odgovarajuće funkcionalne specifikacije i učinke prethodno utvrđene u postupku odobravanja projekta JPP-a.
6. Ugovor putem kojeg se ostvaruje partnerstvo javnog i privatnog sektora može biti:
7. temeljni model po kojem privatni partner preuzima rizik raspoloživosti predmetne javne usluge sukladno ugovorenim standardima i po kojem se plaćanje naknade privatnom partneru u potpunosti ili većim dijelom vrši iz proračuna,
8. posebni model po kojem privatni partner preuzima rizik potražnje i po kojem se plaćanje naknade privatnom partneru u potpunosti ili većim dijelom vrši od krajnjeg korisnika.
9. Javni partner može, ugovorom o JPP-u i sukladno sa svrhom projekta JPP-a, dopustiti obavljanje komercijalnih djelatnosti s ciljem naplate prihoda od trećih osoba na tržištu, kao i zasnivanje prava građenja i drugog stvarnog prava u korist privatnog partnera sukladno posebnim propisima.

**Članak 4.**

**(Značenje pojedinih izraza)**

Pojedini izrazi, u smislu ovoga zakona, imaju sljedeća značenja:

1. javno tijelo je Federacija Bosne i Hercegovine – Vlada Federacije Bosne i Hercegovine (u daljnjem tekstu: Vlada Federacije BiH), javna ustanova čiji je utemeljivač Federacija Bosne i Hercegovine i javno poduzeće ili gospodarsko društvo u vlasništvu ili većinskom vlasništvu Federacije Bosne i Hercegovine (u daljnjem tekstu: javno tijelo),
2. projekt javno-privatnog partnerstva (u daljnjem tekstu: projekt JPP-a) je projekt koji se planira, priprema, odobrava, ugovara i provodi sukladno s odredbama ovog zakona,
3. privatni partner je pravna osoba posebne namjene (u daljnjem tekstu: POPN) koje je izabrani ponuditelj, sukladno s odredbama ovog zakona, utemeljio skladno s propisima u Bosni i Hercegovini, u svrhu zaključenja ugovora o JPP-u i provedbe projekta JPP-a,
4. javni partner je jedno ili više javnih tijela koji zaključuje odnosno zaključuju ugovor o JPP-u s POPN u svrhu provedbe projekta JPP-a,
5. ugovor o JPP-u je ugovor zaključen između javnog partnera i privatnog partnera, kojim se u svrhu provedbe projekata o JPP-u uređuju prava i obveze ugovornih strana,
6. ponuditelj je domaća ili inozemna privatna pravna osoba koja samostalno ili s drugom domaćom i/ili inozemnom privatnom pravnom osobom sudjeluje u postupku dodjele ugovora o JPP-u sukladno s odredbama ovog zakona,
7. izabrani ponuditelj je ponuditelj, koji je izabran kao najuspješniji ponuditelj u postupku dodjele ugovora o JPP-u sukladno s odredbama ovog zakona,
8. ukupni životni troškovi predstavljaju troškove javnog dobra, uključujući troškove građenja, troškove održavanja, troškove zamjene istrošene opreme i materijala, kvantificirane rizike, te po potrebi troškove korištenja (čišćenje, energenti, sigurnost i dr.), ako je korištenje uključeno u predmet ugovora, te prihode od trećih osoba (komercijalne prihode) ukoliko takva mogućnost postoji,
9. komparator troškova javnog sektora (Public Sector Comparator, u daljnjem tekstu: PSC) je usporedba sadašnje vrijednosti ukupnih životnih troškova u ugovorenom razdoblju projekta po tradicijskom (proračunskom) modelu financiranja u odnosu na istu vrstu troškova provedenog po modelu JPP-a. PSC uključuje i izračun naknade u novcu potrebne za namirenje ukupnih troškova, rashoda i odljeva projekta, alokaciju rizika između ugovornih strana, te kvantifikaciju alociranih rizika,
10. očekivana vrijednost za novac (Value for Money, u daljnjem tekstu: VfM) predstavlja pozitivnu razliku između sadašnje vrijednosti ukupnih životnih troškova u ugovorenom razdoblju projekta po tradicijskom (proračunskom) modelu financiranja iskazanih u PSC javnog sektora i sadašnje vrijednosti ukupnih životnih troškova u istom ugovornom razdoblju u slučaju provedbe projekta po modelu JPP-a.

**Članak 5.**

**(Načela)**

U provedbi ovog zakona, javni partner je dužan poštovati i provoditi sljedeća načela:

1. zaštite javnog interesa, koje podrazumijeva najefektivnije korištenje javnih sredstava u svezi s realiziranjem projekta JPP-a i njegovom svrhom,
2. jednakog i pravičnog tretmana, koje podrazumijeva zabranu diskriminacije po bilo kom temelju između sudionika u postupku dodjele ugovora, kao i izbora privatnog partnera, te obvezu da sudionici u postupku izbora privatnog partnera imaju potpune i točne informacije o postupku, standardima i kriterijima za izbor,
3. učinkovitost, podrazumijeva da se postupak izbora privatnog partnera i zaključenje ugovora provodi u rokovima i na način propisa ovim zakonom, sa što manje troškova za javnog i privatnog partnera,
4. slobodne tržišne utakmice koje obuhvaća zabranu ograničavanja konkurencije između sudionika i obvezu prihvaćanja svih sudionika čije ponude zadovoljavaju uvjete propisane zakonom i pod zakonskim aktima,
5. transparentnosti u dodjeli ugovora koji podrazumijeva visoki stupanj dostupnosti informacija o projektu JPP-a,
6. ekonomičnosti, kako bi se postupak dodjele ugovora JPP-a proveo što brže i sa što manje troškova, uz uvažavanje svih zakonom propisanih procedura,
7. zaštite prirodne sredine i promocije održivog razvoja, koja podrazumijeva obvezu pokretanja i dizajniranja projekata JPP-a, na način koji će osigurati očuvanje prirodnih resursa,
8. autonomije volje ugovornih strana, koja obuhvaća slobodu ugovornih strana da, sukladno s zakonom i drugim propisima, kao i dobrim poslovnim običajima, svoja međusobna prava i obveze urede po svojoj volji.

**Članak 6.**

**(Rizici)**

1. Rizik predstavlja budući neizvjestan događaj čije je nastupanje neovisno od volje ugovornih strana.
2. Temeljni rizici koji se moraju uzeti u obzir prilikom odobravanja projekata JPP-a su sljedeći:
3. rizik izgradnje predstavlja događaje u svezi s inicijalnom fazom uključivanja imovine, kao što su kašnjenja u isporukama, nepoštivanje određenih standarda, dodatni troškovi, tehnički nedostaci, negativni spoljni efekti (uključujući rizik okruženja), te kompenzacijska plaćanja trećim stranama,
4. rizik raspoloživosti (dostupnosti) čini slučajeve u kojima se tijekom uporabe imovine partner može pozvati na odgovornost zbog neadekvatnog upravljanja koje je prouzročilo niži obim usluge od ugovorom dogovorenog ili usluge nisu dostigle razinu kvaliteta koja je precizirana ugovorom,
5. rizik potražnje predstavlja promjenu u potražnji, odnosno postojanje više ili niže potražnje nego što je bila očekivana kada je ugovor potpisivan, ne procjenjujući osobine privatnog partnera, pri čemu promjena potražnje može biti uzrokovana subjektivnim, ali i objektivnim razlozima,
6. rizik točnosti i kvalitete ulaznih informacija, koji podrazumijeva da se projekti JPP-a zasnivaju na točnim podacima koji predstavljaju podlogu za izradu studije ekonomske izvodljivosti,
7. rizik izbora partnera iz privatnog sektora je primjeren rizik koji je povezan s formiranjem partnerstva s nepoznatim partnerima,
8. regulatorni, odnosno ugovorni rizici koji su sadržani u samim ugovorima, kao i ispunjavanju obveza koje proizlaze iz njih, pri čemu njihovo neispunjavanje može ugroziti pojedine projektne aktivnosti, ali i cijeli projekt,
9. okolišni (ekološki) i arheološki rizici, su primjereni rizici lokacije koji direktno povećavaju troškove izgradnje i izvođenja cijelog projekta, uključujući i rizike radi negativne reakcije javnosti i lokalne zajednice na sam projekt,
10. rizik održivosti projekta predstavlja rizik u smislu dobivanja adekvatne vrijednosti za novac.

**Odjeljak B. - SUBJEKTI JPP-a**

**Članak 7.**

**(Nadležnosti za projekte JPP-a)**

1. Za projekte Federacije Bosne i Hercegovine (u daljnjem tekstu: Federacija BiH), planiranje potencijalnih projekata JPP-a, priprema prijedlog projekata JPP-a, provedba postupka izbora konzultanta, provedba postupka dodjele ugovora o JPP-u i nadzor nad provedbom ugovora o JPP-u je u nadležnosti odnosnog resornog ministarstva.
2. Za projekte javne ustanove čiji je utemeljivač Federacija BiH i gospodarskog društva u vlasništvu ili većinskom vlasništvu Federacije BiH, provedba aktivnosti iz stavka (1) ovog članka je u nadležnosti odnosnog javnog tijela.
3. Vlada Federacije BiH usvaja planove potencijalnih projekata, donosi odluku o opredijeljenosti za uspostavu JPP-a, daje suglasnost na prijedloge ugovora o JPP-u.
4. Jedno ili više javnih tijela može dati ovlast drugom javnom tijelu za provedbu pojedinih ili svih postupaka iz stavka (1) ovog članka.
5. Međusobna prava i obveze javna tijela iz ovoga članka reguliraju međusobnim sporazumom.
6. Vlada Federacije BiH može odlukom odrediti javno tijelo koje će biti nositelj poslova javnog partnera, odnosno dati ovlast određenom javnom tijelu za provedbu aktivnosti iz stavka (1) ovoga članka.

**Članak 8.**

**(Pravna osoba posebne namjene)**

1. POPN je pravna osoba koju je izabrani ponuditelj, sukladno s odredbama ovog zakona utemeljio u svrhu zaključivanja ugovora o JPP-u i provedbe projekta JPP-a.
2. POPN obavlja isključivo registrirane djelatnosti potrebne za provedbu projekata JPP-a za koje je utemeljena.
3. POPN se osniva i posluje sukladno s propisima koji su na snazi u Bosni i Hercegovini.

**POGLAVLJE II. – PROJEKT JPP-a**

**Odjeljak A. - PLANIRANJE I PRIPREMA PROJEKATA JPP-a**

**Članak 9.**

**(Planiranje potencijalnih projekata JPP-a)**

1. Javna tijela, u slučaju postojanja potencijala za uspostavu JPP-a za provedbu jednog ili više projekata JPP-a iz svoje nadležnosti, dužni su izraditi srednjoročni i godišnji plan potencijalnih projekata JPP-a.
2. Srednjoročni plan potencijalnih projekata JPP-a sadrži gospodarske i druge oblasti iz nadležnosti javnog tijela Federacije BiH u razdoblju od tri godine, koji mora biti usklađen s dokumentom okvirnog proračuna javnog tijela, odnosno trogodišnjim planom javnog tijela.
3. Godišnji plan potencijalnih projekata JPP-a mora biti usklađen s godišnjim proračunom javnog tijela, odnosno s godišnjim financijskim planom javnog tijela i srednjoročnim planom potencijalnih projekata JPP-a.
4. Prilikom izrade plana iz st. (2) i (3) ovog članka, javno tijelo može organizirati javne konzultacije radi osiguranja sudjelovanja zainteresiranih strana.
5. Javno tijelo čiji je utemeljivač Federacija BiH ili javno tijelo u vlasništvu ili većinskom vlasništvu Federacije BiH obvezno je pribaviti mišljenje resornog ministarstva na prijedlog plana iz st. (2) i (3) ovog članka.
6. Resorno ministarstvo u obvezi je pribaviti prethodno mišljenje Federalnog ministarstva financija na prijedlog plana iz st. (2) i (3) ovog članka.
7. Resorno ministarstvo dostavlja Federalnom ministarstvu energije, rudarstva i industrije (u daljnjem tekstu: Ministarstvo) prijedlog plana iz st. (2) i (3) ovog članka u koji su uključeni potencijalni projekti JPP-a javnih tijela iz resorne nadležnosti, najkasnije do veljače tekuće godine.
8. Prijedloge planova dostavljene sukladno sa stavkom (7) ovog članka, Ministarstvo podnosi Vladi Federacije BiH na razmatranje i usvajanje, najkasnije do ožujka tekuće godine.
9. Usvojene planove iz stavka (8) ovog članka, Ministarstvo objavljuje na svojoj mrežnoj stranici, najkasnije u roku od osam dana od dana njihovog usvajanja i iste dostavlja Federalnom ministarstvu financija.
10. Na temelju usvojenih planova iz stavka (8) ovog članka, Federalno ministarstvo financija sačinjava Katalog potencijalnih projekata JPP-a iz nadležnosti Federacije BiH, koji se objavljuje na mrežnoj stranici Vlade Federacije BiH, Ministarstva i Federalnog ministarstva financija, najkasnije do kraja travnja tekuće godine.
11. Sredstva potrebna za planiranje potencijalnih projekata JPP-a osigurava javno tijelo.
12. Vlada Federacije BiH na prijedlog Ministarstva donosi uredbu kojom će se bliže urediti sadržaj srednjoročnog i godišnjeg plana potencijalnih projekata JPP-a, način pripreme Kataloga potencijalnih projekata JPP-a i druga pitanja od značaja za provedbu ovog zakona.

**Članak 10.**

**(Priprema prijedloga projekta JPP-a)**

1. Za potencijalne projekte JPP-a iz članka 9. stavak (1) ovog zakona, priprema se prijedlog projekta JPP-a, koji sadrži:

a) temeljne podatke o prijedlogu projekta,

b) tehničku studiju izvodljivosti,

c) studiju opravdanosti.

1. Sadržaj prijedloga projekta JPP-a bliže će se urediti uredbom iz članka 9. stavak (12) ovog zakona.
2. Sredstva potrebna za pripremu prijedloga projekta JPP-a osigurava javno tijelo.

**Članak 11.**

**(Tehnička studija izvodljivosti projekta JPP-a)**

Tehnička studija izvodljivosti projekta JPP-a obvezno sadrži:

1. analizu potražnje,
2. analizu strateških opcija,
3. okolišnu analizu - identifikacija okolišne održivosti projekta, s procjenom troškova izbjegavanja i korekcije negativnih utjecaja na okoliš i ublažavanje klimatskih promjena,
4. tehničko rješenje uključujući procjenu troškova.

**Članak 12.**

**(Studija opravdanosti projekta JPP-a)**

Studija opravdanosti projekta JPP-a obvezno sadrži:

1. kratak opis projekta,
2. analizu financijske rentabilnosti i održivosti projekta i ekonomske opravdanosti projekta, na temelju analize troškova i koristi (Cost-Benefit Analysis),
3. predloženi model plaćanja naknade privatnom partneru: model plaćanja u potpunosti ili većim dijelom od strane javnog tijela ili model plaćanja u potpunosti ili većim dijelom od strane krajnjih korisnika,
4. identifikaciju, vrednovanje i alokaciju rizika (PSC i procjenu VfM),
5. neophodna financijska sredstva iz proračuna, odnosno neophodna financijska sredstva koja treba osigurati javno tijelo,
6. pravni i ekonomski status vlasništva projekta,
7. rizike realiziranja projekta,
8. druge potrebne elemente.

**Članak 13.**

**(Konzultant)**

1. Javno tijelo, odnosno javni partner, može angažirati jednog ili više konzultanata za pružanje stručne podrške u pripremi prijedloga projekta JPP-a, ugovaranju projekta JPP-a, te upravljanja ugovorom o JPP-u.
2. Konzultant je domaća ili inozemna pravna, odnosno fizička osoba koja posjeduje specijalistička znanja potrebna za pripremu, ugovaranje i provedbu projekata JPP-a sukladno ovom zakonu.
3. Za pruženu stručnu podršku iz stavka (1) ovoga članka konzultant odgovara prema općim propisima, pravilima struke i odredbama ugovora sklopljenog sa javnim tijelom, odnosno javnim partnerom.
4. Konzultant ne smije u istom projektu istovremeno biti savjetnik ili uposlenik javnog tijela i privatnog partnera, odnosno povezana osoba sa javnim tijelom i privatnim partnerom.
5. Javno tijelo postupak odabira konzultanta provodi sukladno propisima kojima se uređuje oblast javnih nabava.
6. Uvjeti za odabir, kao i prava i obveze konzultanta urediti će se uredbom iz članka 9. stavak (12) ovog zakona.
7. Pravna zaštita u postupku odabira konzultanta ostvaruje se sukladno propisima iz oblasti javnih nabava.

**Odjeljak B. - PREDLAGANJE I ODOBIR PROJEKATA JPP-a**

**Članak 14.**

**(Predlaganje projekata JPP-a)**

1. Javna tijela imaju ovlast predlagati provedbu projekata JPP-a na način utvrđen odredbama ovog zakona i pod zakonskih akata donesenih na temelju ovog zakona.
2. U cilju utvrđivanja tržišnog interesa potencijalnih privatnih partnera za sudjelovanjem u provedbi projekata putem JPP-a, javna tijela mogu objaviti javni poziv za iskazivanje interesa za realiziranje projekata JPP-a.
3. Javni poziv za iskazivanje interesa za realiziranje određenog projekta putem JPP-a objavljuje se na mrežnoj stranici javnog tijela.
4. Pripremljeni prijedlog projekta JPP-a javno tijelo dostavlja Federalnom ministarstvu financija na odobrenje.
5. Federalno ministarstvo financija, nakon ocjene sadržaja prijedloga projekta, ukoliko su ispunjeni uvjeti, odobrava prijedlog projekta JPP i isti dostavlja javnom tijelu u roku od 30 dana od dana dostave prijedloga projekta.
6. U slučaju da Federalno ministarstvo financija ne izda odobrenje, dužno je u roku iz stavka (5) ovog članka javnom tijelu dostaviti mišljenje o utvrđenim nedostacima prijedloga projekta.
7. Ukoliko javno tijelo ne otkloni utvrđene nedostatke iz danog mišljenja iz stavka (6) ovog članka u roku od 60 dana smatra se da je odustalo od prijedloga projekta JPP-a, o čemu Federalno ministarstvo financija donosi zaključak.
8. Javno tijelo, po primitku odobrenja iz stavka (5) ovog članka, dostavlja resornom ministarstvu cjelokupnu dokumentaciju kao i pribavljena mišljenja iz članka 16. ovog zakona.
9. Resorno ministarstvo u roku od 15 dana od dana primitka dokumentacije iz stavka (8) ovog članka sačinjava i dostavlja Vladi Federacije BiH prijedlog odluke o opredijeljenosti za uspostavu JPP-a radi provedbe projekta JPP-a.

**Članak 15.**

**(Prijedlog zainteresiranih osoba)**

1. Odredba iz članka 14. stavak (1) ovog zakona ne isključuje mogućnost davanja prijedloga projekata JPP-a od strane poslovnog sektora, odnosno gospodarskih komora, asocijacija poslovnog sektora i drugih zainteresiranih osoba putem nadležnog ministarstva.
2. Nadležno ministarstvo može prihvatiti prijedlog iz stavka (1) ovog članaka pod uvjetom da se taj prijedlog ne odnosi na projekt obuhvaćen planom potencijalnih projekata iz članka 9. st. (2) i (3) ovog zakona.
3. Na temelju prijedloga zainteresiranih osoba i odluke o prihvaćanju iz stavka (2) ovog članka, javno tijelo priprema prijedlog projekta i na odgovarajući način postupa sukladno članku 14. ovog zakona.
4. Naknadu objektivnih i opravdanih troškova izrade preliminarnog prijedloga iz stavka (1) ovog članaka izvršiti će izabrani ponuditelj nakon okončanja postupka dodjele ugovora, odnosno privatni partner sukladno ugovoru o JPP-u.
5. Predlagatelj iz stavka (1) ovog članka, može sudjelovati u postupku dodjele ugovora o JPP-u pod jednakim uvjetima sa ostalim ponuditeljima i ne smije imati povlašten tretman.
6. Forma i sadržaj prijedloga iz stavka (1) ovog članka, kao i uvjeti sudjelovanja ponuditelja u postupku odlučivanja i dodjele ugovora o JPP-u po prijedlogu zainteresiranih osoba, urediti će se uredbom iz članka 9. stavak (12) ovog zakona.

**Članak 16.**

**(Prilozi uz prijedlog projekta JPP-a)**

Javno tijelo je dužno prilikom dostave projekta sukladno s člankom 14. stavak (4) ovog zakona, dostaviti Federalnom ministarstvu financija:

1. prethodno mišljenje Federalnog ministarstva financija o usklađenosti prijedloga projekta s proračunskim projekcijama i planovima, fiskalnim rizicima i ograničenjima propisanim posebnim propisima, kao i o financijskoj i fiskalnoj održivosti prijedloga projekta,
2. mišljenje nadležnog ministarstva o usklađenosti prijedloga projekta sa sektorskim razvojnim planovima i strategijama, odnosno propisima iz područja njegove nadležnosti,
3. odluku o imenovanju konzultanta, ukoliko je izabran.

**Članak 17.**

**(Status projekta JPP-a)**

1. Vlada Federacije BiH na prijedlog resornog ministarstva iz članka 14. stavak (9) ovog zakona, donosi odluku o opredijeljenosti za uspostavu JPP-a radi provedbe projekta JPP-a ili zaključak o neprihvaćanju prijedloga projekta JPP-a.
2. Vlada Federacije BiH odluku, odnosno zaključak iz stavka (1) ovog članka dostavlja resornom ministarstvu u roku od 15 dana od dana donošenja odluke odnosno zaključka.
3. Prijedlog projekta stječe status projekta isključivo na temelju odluke iz stavka (1) ovog članka.

**POGLAVLJE III. – DODJELA UGOVORA, REGISTAR I NADZOR**

**Odjeljak A. - DODJELA I SADRŽAJ UGOVORA O JPP-u**

**Članak 18.**

**(Postupak dodjele ugovora o JPP-u)**

1. Na temelju odluke iz članka 17. stavak (1) ovog zakona, javno tijelo provodi postupak dodjele ugovora o JPP-u.
2. Postupak iz stavka (1) ovog članka provodi se putem javnog poziva koji traje 60 dana, počev od dana objave javnog poziva u „Službenim novinama Federacije BiH“.
3. Javno tijelo, prije objave javnog poziva, je dužno Federalnom ministarstvu financija dostaviti odluku iz članka 17. stavak (1) ovog zakona i ovjerenu kopiju dokumentacije za natjecanje na ocjenu i odobrenje.
4. Federalno ministarstvo financija na temelju ocjene o usklađenosti dokumentacije sa odobrenim projektom JPP-a, odobrava uporabu dokumentacije za natjecanje u roku od 15 dana od dana zaprimanja dokumentacije iz stavka (3) ovog članka.
5. Na temelju rezultata javnog poziva, javno tijelo donosi odluku o izabranom ponuditelju.
6. Prije zaključenja ugovora o JPP-u javno tijelo je dužno putem resornog ministarstva pribaviti mišljenje Federalnog pravobraniteljstva na prijedlog ugovora o JPP-u i suglasnost Vlade Federacije BiH za njegovo zaključenje.
7. Na temelju odluke iz stavka (5) i suglasnosti iz stavka (6) ovog članka, javno tijelo zaključuje ugovor o JPP-u s POPN čiji je utemeljivač izabrani ponuditelj.
8. Ukoliko se ne dobije suglasnost iz stavka (6) ovog članka, nadležno javno tijelo donosi odluku o poništenju odluke o izabranom ponuditelju, koja je konačna i protiv koje izabrani ponuditelj može neposredno pokrenuti upravni spor kod nadležnog suda.
9. Sredstva za provedbu postupka dodjele ugovora o JPP-u osigurava javno tijelo.
10. Postupak dodjele ugovora o JPP-u bliže će se urediti uredbom iz članka 9. stavak (12) ovog zakona.

**Članak 19.**

**(Obvezni sadržaj ugovora o JPP-u)**

1. Ugovor o JPP-u naročito sadrži:
2. pravni temelj za zaključenje ugovora o JPP-u,
3. ugovorne strane,
4. definiciju pojedinih pojmova i izraza u ugovoru o JPP-u,
5. predmet ugovora o JPP-u,
6. svrhu predmeta ugovora o JPP-u,
7. postavljene standarde usluga i druge standarde u svezi predmeta ugovora o JPP-u,
8. razdoblje na koje se zaključuje ugovor o JPP-u,
9. imovinska prava i obveze ugovornih strana,
10. podjelu rizika i odnosnih obveza između ugovornih strana,
11. međusobne financijske obveze ugovornih strana,
12. financijski model i ostale financijske elemente ugovora o JPP-u,
13. financijske i druge potrebne garancije POPN za izvršenje ugovora o JPP-u,
14. garancije utemeljivača POPN za obveze u izvršenju ugovora o JPP-u,
15. događaje i okolnosti koji mogu prouzročiti štetu i način postupanja ugovornih strana u slučaju njihovog nastanka,
16. višu silu i proceduru za postupanje ugovornih strana,
17. ugovorne kazne,
18. zatezne kamate,
19. police osiguranja,
20. posljedice neispunjenja ugovornih obveza,
21. prestanak ugovora o JPP-u,
22. raskid ugovora o JPP-u i posljedice raskida ovog ugovora,
23. zaštitu okoliša,
24. zaštitu nalazišta i predmeta od prirodnog, povijesnog, povijesno-kulturnog

i/ili graditeljskog nasljeđa,

1. izmjene i dopune ugovora o JPP-u,
2. zaštitu intelektualnog vlasništva, poslovnu tajnu i tajnost podataka,
3. pravo i način nadzora od strane javnog partnera nad provedbom ugovora o JPP-u,
4. periodičnu eksternu revizija provedbe projekta JPP-a,
5. postupak i uvjete preuzimanja infrastrukture koja je predmet JPP-a,
6. ostale elemente ugovora o JPP-u, kada je potrebno,
7. način rješavanja sporova nastalih u izvršenju ugovora o JPP-u,
8. salvatornu klauzulu,
9. direktnu primjenu propisa i tumačenje ugovora o JPP-u i
10. stupanje na snagu ugovora o JPP-u.

(2) Na pitanja iz ugovora o JPP-u koja nisu uređena ovim zakonom primjenjuju se odredbe propisa kojima se uređuju obligacijski odnosi.

**Članak 20.**

**(Izmjene ugovora o JPP-u)**

1. Ugovor o JPP-u može se izmijeniti bez provedbe novog postupka dodjele:
2. ako je do potrebe za izmjenom došlo zbog okolnosti koje javni partner nije mogao predvidjeti i ako se izmjenom ne mijenja ukupna priroda JPP-a,
3. ako se izmjene, bez obzira na njihovu vrijednost izraženu u novcu, ne smatraju bitnim izmjenama ugovora o JPP-u iz stavka (2) ovog članka.
4. Bitne izmjene ugovora o JPP-u u smislu stavka (1) točka b) ovoga članka su izmjene koje:
   1. uvode uvjete koji bi, da su bili dio temeljnog postupka odabira privatnog partnera, omogućili podnošenje drugačijih ponuda od onih koje su podnesene u temeljnom postupku ili bi omogućili odabir drugačije ponude od ponude odabrane u temeljnom postupku ili
   2. znatno proširuju predmet ugovora o JPP-u na radove ili usluge koje nisu obuhvaćene temeljnim ugovorom ili
   3. mijenjaju ekonomsku ravnotežu ugovora o JPP-u u korist privatnog partnera na način koji nije bio predviđen u uvjetima temeljnog ugovora o JPP-u.
5. U slučaju promjene propisa nakon zaključenja ugovora o JPP-u koji pogoršavaju položaj privatnog ili javnog partnera, ugovor se može izmijeniti bez ograničenja iz stavka (1) ovog članka, a u obimu koji je neophodan da se privatni, odnosno javni partner dovede u položaj u kojem je bio u momentu zaključenja, s tim da rok trajanja ugovora o JPP-u ni u kom slučaju ne može biti dulji od roka određenog člankom 21. ovog zakona.
6. Izmjena ugovora o JPP-u može se provesti samo uz suglasnost Vlade Federacije BiH.

**Članak 21.**

**(Trajanje i prijenos ugovora o JPP-u i promjena vlasničke strukture u POPN)**

1. Rok na koji se zaključuje ugovor o JPP-u se određuje na način koji ne ograničava tržišnu konkurenciju više nego je to potrebno da se osigura amortizacija ulaganja privatnog partnera i razumno vrijeme povrata uloženog kapitala, uzimajući u obzir rizike povezane s komercijalnom uporabom predmeta ugovora.
2. Rok iz stavka (1) ovog članka ne može biti kraći od pet godina niti dulji od 30 godina i ne može se produljiti, osim u slučaju ispunjenosti uvjeta iz članka 20. ovog zakona.
3. Ugovor o JPP-u se može prenijeti na drugu pravnu osobu, samo uz prethodnu suglasnost Vlade Federacije BiH.
4. Prijenose ugovora o JPP-u iz stavka (3) ovog članka će se urediti uredbom iz članka 9. stavak (12) ovog zakona.
5. Privatni partner može promijeniti vlasničku strukturu, samo uz prethodnu suglasnost Vlade Federacije BiH.

**Članak 22.**

**(Podugovaranje)**

1. Privatni partner može zaključiti ugovor s podizvoditeljem, odnosno podugovoriteljem koji ispunjava uvjete iz javnog poziva i uvjete predviđene važećim propisima za obavljanje profesionalne djelatnosti potrebne za izvršenje obveza utvrđenih tim ugovorom, ako je ta mogućnost predviđena projektom JPP-a, javnim pozivom, odnosno ugovorom o JPP-u.
2. Privatni partner solidarno je odgovoran za izvršenje ugovornih obveza podizvoditelja, odnosno podugovoritelja iz stavka (1) ovog članka, osim ako ugovorom o JPP-u nije drugačije određeno.

**Odjeljak B. - REGISTAR**

**Članak 23.**

**(Registar ugovora o JPP-u)**

1. Javni partner je obvezan dostaviti Federalnom ministarstvu financija sklopljeni ugovor o JPP-u sa svim dodacima i izmjenama ugovora.
2. Sklopljeni ugovor o JPP-u sa svim dodacima koji čine njegov sastavni dio, kao i sve izmjene ugovora i njegovih dodataka se upisuju u Registar ugovora o JPP-u koji vodi Federalno ministarstvo financija.
3. Registar ugovora o JPP-u iz stavka (2) ovog članka je javan i vodi se u pisanoj formi i elektronski.
4. Uredbom iz članka 9. stavak (12) ovog zakona bliže će se urediti uspostava i način vođenja Registra ugovora o JPP-u.

**Odjeljak C. – NADZOR**

**Članak 24.**

**(Nadzor nad provedbom projekata JPP-a)**

1. Javni partner prati provedbu i vrši nadzor nad provedbom projekata JPP-a sukladno sa svojim nadležnostima i odredbama ovog zakona.
2. Javni partner je dužan redovito, a najmanje jedanput godišnje izvijestiti resorno ministarstvo i Federalno ministarstvo financija o provedbi projekata JPP-a.
3. Na zahtjev Federalnog ministarstva financija javni partner i POPN su dužni pružiti tražene podatke i dostaviti odgovarajuće akte o provedbi projekta JPP-a.
4. Prava i obveze javnog i privatnog partnera u postupku nadzora nad provedbom projekata JPP-a, kao i postupak i obrazac za izvješćivanje o provedbi ugovora o JPP-u uređuje se uredbom iz članka 9. stavak (12) ovog zakona.

**Članak 25.**

**(Obveza dostavljanja dokumentacije u svrhu nadzora nad provedbom projekata JPP-a)**

1. U svrhu nadzora nad provedbom projekata JPP-a javni partner, odnosno POPN je dužna dostaviti Federalnom ministarstvu financija u roku od 30 dana od dana stupanja na snagu ugovora o JPP-u ovjerene kopije sljedećih dokumenata:
2. ugovor o JPP-u,
3. akt o utemeljenju POPN,
4. ugovore o stjecanju i prijenosu prava svojine, prava gradnje i drugih stvarnih prava,
5. ugovore o pružanju usluga (instalacija, implementacija, integracija i održavanje informaciono - komunikacijskih sustava i druge srodne usluge),
6. ugovore o izvedbi radova s izvoditeljima i podizvoditeljima (gradnja, rekonstrukcija, saniranja, proširenje i drugi srodni radovi),
7. ugovore o upravljanju i održavanju infrastrukturom,
8. ugovore o pružanju usluga (savjetovanje, projektiranje, upravljanje, održavanje i druge srodne usluge),
9. ugovore o osiguranju od rizika (police osiguranja), i
10. druge ugovore i pravne akte po potrebi.
11. Javni partner, odnosno POPN je dužna za vrijeme trajanja ugovornog odnosa dostavljati Federalnom ministarstvu financija ovjerene kopije izmjena i dopuna dokumenata iz stavka (1) ovog članka u roku od 30 dana od dana njihovog nastanka.

**POGLAVLJE IV. – NADLEŽNO TIJELO ZA OCJENU I ODOBRENJE PROJEKATA JPP-a**

**Odjeljak A. - Federalno ministarstvo financija**

**Članak 26.**

**(Poslovi projekata JPP-a)**

Vlada Federacije BiH prenosi javne ovlasti za poslove u svezi s planiranjem, predlaganjem, odobravanjem, provedbom i nadzorom projekata JPP-a, koje sukladno odredbama ovog zakona i akata donesenih na temelju ovog zakona, provodi Federalno ministarstvo financija.

**Odjeljak B. - Nadležnosti**

**Članak 27.**

**(Nadležnosti Federalnog ministarstva financija iz oblasti JPP-a)**

1. Federalno ministarstvo financijaiz oblasti JPP-a obavlja sljedeće poslove:
2. provodi postupak ocjene i odobravanja prijedloga projekata JPP-a, dokumentacije za nadmetanje, te prijedloga ugovora, sukladno odredbama ovog zakona,
3. donosi odluke i priprema prijedloge rješenja,
4. vrši nadzor nad provedbom projekata JPP-a,
5. uspostavlja i vodi Registar projekata JPP-a,
6. priprema i daje stručna mišljenja o pojedinim pitanjima iz ovog zakona i propisa donesenih na temelju ovog zakona,
7. vrši stručni uvid, prati i/ili obavlja nadzor provedbe projekata JPP-a,
8. predlaže ovlaštenim predlagateljima izmjene i dopune ovog zakona i drugih propisa o JPP-u,
9. organizira kontinuirane obvezne programe edukacije za javna tijela i druge sudionike JPP-a,
10. utvrđuje plan i program kontinuirane obvezne profesionalne edukacije za javna tijela i druge sudionike,
11. surađuje s domaćim znanstvenim i istraživačkim institucijama, akademskom zajednicom, poslovnom zajednicom, socijalnim partnerima, gospodarskim i nevladinim udrugama i drugim zainteresiranim stranama u svrhu poboljšanja primjene modela JPP-a na razini javne vlasti,
12. promovira i izučava primjenu najbolje prakse JPP-a, te u svom domenu surađuje sa inozemnim nacionalnim tijelima i međunarodnim organizacijama i institucijama ovlaštenim za edukaciju iz oblasti JPP-a, primjenu modela JPP-a i provedbu projekata JPP-a,
13. izrađuje i objavljuje vodiče, priručnike i metodološke smjernice za pripremu, ugovaranje i provedbu projekata, te daje upute i objašnjenja iz oblasti JPP-a,
14. obavlja i druge poslove sukladno odredbama ovog zakona i pod zakonskih akata.
15. Sadržaj i način organiziranja programa obvezne edukacije iz stavka (1) točka h) ovog članka će se bliže urediti uredbom iz članka 9. stavak (12) ovog zakona.

**Odjeljak C. – Sredstva za rad i izvješćivanje**

**Članak 28.**

**(Sredstva za rad Federalnog ministarstva financija iz oblasti JPP-a)**

Sredstva za rad Federalnog ministarstva financijaza obavljanje poslova iz oblasti JPP-a se osiguravaju u Proračunu Federacije BiH.

**Članak 29.**

**(Način izvješćivanja)**

1. Federalno ministarstvo financijaza svoj rad iz područja JPP-a odgovara Vladi Federacije BiH.
2. Federalno ministarstvo financijanajmanje jednom godišnje podnosi Vladi Federacije BiH izvješće o svom radu.
3. Izvješće iz stavka (2) ovog članka se podnosi do isteka prvog kvartala tekuće godine za prethodnu godinu.
4. Izvješće sadrži podatke o podnesenim prijedlozima provedbe projekata JPP-a, odluke Federalnog ministarstva financijauz kraće obrazloženje, pregled zaključenih ugovora iz Registra ugovora o JPP-u, upite sa stručnim mišljenjem Federalnog ministarstva financija, programe edukacije sudionika, te druge podatke o radu Federalnog ministarstva financija.
5. Na zahtjev Vlade Federacije BiH, Federalno ministarstvo financijaje dužno pružiti i druge informacije i akte u svezi sa svojim radom iz djelokruga JPP-a.

**POGLAVLJE V. - PRAVNA ZAŠTITA**

**Odjeljak A. – PRIMJENA PROPISA**

**Članak 30.**

**(Primjena odredaba Zakona o upravnom postupku)**

1. Na upravne postupke koje u okviru svojih nadležnosti utvrđenih ovim zakonom provodi Federalno ministarstvo financijai druga nadležna tijela, primjenjuju se odredbe Zakona o upravnom postupku Federacije BiH.
2. Odluke, rješenja i drugi upravni akti Federalnog ministarstva financijasu konačni i protiv njih se ne može izjaviti žalba, ali se može pokrenuti upravni spor.

**Odjeljak B. – RJEŠAVANJE SPOROVA**

**Članak 31.**

**(Način rješavanja sporova)**

1. Za sporove koji nastanu iz temelja ugovora o JPP-u, stranke mogu ugovoriti mirenje ili arbitražno rješavanje sporova pred domaćom ili inozemnom arbitražom.
2. U postupcima iz stavka (1) ovog članka se primjenjuje pravo koje je na snazi u Federaciji BiH.
3. Ukoliko stranke nisu ugovorile arbitražno rješavanje spora ili mirenje za rješavanje sporova između stranaka, koji nastanu iz temelja ugovora o JPP-u, stvarno i mjesno je nadležan sud prema sjedištu javnog partnera.

**Odjeljak C. - PREKRŠAJNE ODREDBE**

**Članak 32.**

**(Pokretanje prekršajnog postupka)**

1. Ako Federalno ministarstvo financijaili drugo nadležno tijelo utvrdi da je došlo do povrede odredbi ovog zakona od strane javnog tijela odnosno javnog partnera i/ili izabranog ponuditelja, odnosno POPN, podnosi nadležnom sudu prijedlog za pokretanje prekršajnog postupka.
2. Ako se utvrdi da je došlo do povrede odredbi ovog zakona od strane nadležnog ministarstva, Vlada Federacije BiH podnosi nadležnom sudu prijedlog za pokretanje prekršajnog postupka.

**Članak 33.**

**(Novčane kazne)**

1. Novčanom kaznom od 5.000,00 do 15.000,00 KM kazniti će se za prekršaj javno tijelo, odnosno javni partner ako:
2. objavi javni poziv protivno odredbama članka 18. st. (1), (2), (3) i (4),
3. zaključi ugovor o JPP-u bez pribavljenog mišljenja i suglasnosti iz članka 18. stavak (6),
4. izmjeni ugovor o JPP-u bez suglasnosti iz članka 20. stavak (4),
5. izvrši prijenos ugovora o JPP-u bez suglasnosti iz članka 21. stavak (3),
6. u propisnom roku ne dostavi resornom ministarstvu i Federalnom ministarstvu financijaizvješće iz članka 24. stavak (2),
7. ne postupi po zahtjevu Federalnog ministarstva financijaiz članka 24. stavak (3),
8. ne dostavi u propisnom roku Federalnom ministarstvu financijadokumentaciju iz članka 25. st. (1) i (2).
9. Za prekršaj iz stavka (1) ovog članka kazniti će se i odgovorna osoba javnog tijela odnosno javnog partnera novčanom kaznom od 500,00 do 3.000,00 KM.
10. Novčanom kaznom od 5.000,00 do 15.000,00 KM kazniti će se za prekršaj POPN odnosno privatni partner ako:
11. obavlja djelatnosti protivno odredbi članka 8. stavak (2),
12. izmjeni ugovor o JPP-u bez suglasnosti iz članka 20. stavak (4),
13. izvrši prijenos ugovora o JPP-u bez suglasnosti iz članka 21. stavak (3),
14. promjeni vlasničku strukturu bez suglasnosti iz članka 21. stavak (5),
15. zaključi ugovor protivno članku 22. stavak (1),
16. ne postupi po zahtjevu Federalnog ministarstva financijaiz članka 24. stavak (3),
17. ne dostavi u propisnom roku Federalno ministarstvo financijadokumentaciju iz članka 25. st. (1) i (2).
18. Za prekršaje iz stavka (3) ovog članka kazniti će se i odgovorna osoba POPN odnosno javnog partnera, novčanom kaznom od 500,00 do 3.000,00 KM.

**POGLAVLJE VI. - ZAVRŠNE ODREDBE**

**Odjeljak A. - DONOŠENJE PODZAKONSKIH AKATA**

**Članak 34.**

**(Rokovi za donošenje podzkonskih akata)**

1. Vlada Federacije BiH će najkasnije u roku od 120 dana od dana stupanja na snagu ovog zakona donijeti uredbu iz članka 9. stavak (12) ovog zakona.
2. Na pitanja koja nisu uređena ovim zakonom na odgovarajući način se primjenjuju posebni zakoni, kao i ostali propisi koji su na snazi u Bosni i Hercegovini.

**Odjeljak B. - STUPANJE NA SNAGU**

**Članak 35.**

**(Stupanje na snagu)**

Ovaj zakon stupa na snagu osmog dana od dana objave u „Službenim novinama Federacije BiH“.

**Obrazloženje uz Nacrt zakona o javno - privatnom partnerstvu Federacije Bosne i Hercegovine**

**I – USTAVNI TEMELJ**

Ustavni temelj za donošenje predloženog zakona je sadržan u članku III. 1. f). Ustava Federacije Bosne i Hercegovine u kojem je propisano da je u isključivoj nadležnosti Federacije Bosne i Hercegovine "utvrđivanje ekonomske politike, uključujući planiranje i obnovu i politiku korištenja zemljišta na federalnoj razini", a Parlament Federacije Bosne i Hercegovine, uz ostale ovlasti predviđene Ustavom Federacije BiH, je odgovoran za donošenje zakona o vršenju dužnosti federalne vlasti.

Predloženim zakonom se osigurava da oblasti koje su propisane u članku 2. Ustava Federacije Bosne i Hercegovine, koje su u nadležnosti Federacije Bosne i Hercegovine i županija ostaju i dalje kako su do sada pravno uređene, odnosno odredbama ovog zakona nema prenošenja nadležnosti između Federacije Bosne i Hercegovine i županija.

**II – RAZLOZI ZA DONOŠENJE ZAKONA**

Razlozi za donošenje ovog zakona sadržani su u potrebi stvaranja transparentnog, nediskriminatornog i jasnog pravnog okvira za utvrđivanje uvjeta pod kojima domaće i inozemne pravne osobe mogu investirati u građenje i/ili rekonstrukciju i održavanje i/ili upravljanje javnim infrastrukturnim objektima i/ili javnom infrastrukturom s ciljem pružanja javne usluge i/ili zadovoljenja javne potrebe iz nadležnosti javnog partnera. Također, predloženi pravni okvir bi trebao da doprinese stimulisanju ulaganja domaćeg i instranog kapitala u javni sektor radi osiguranja više razine kvaliteta javnih usluga u Federaciji Bosne i Hercegovine.

Imajući u vidu da Federacija Bosne i Hercegovine i pored višegodišnjeg nastojanja da ovu oblast uredi nema usvojen Zakon o javno-privatnom partnerstvu. Primarno su predstavnici Vlade Fedreacije Bosne i Hercegovine sudjelovali u Projektu “Javno-privatno partnerstvo” gdje je nositelj aktivnosti bio Ured koordinatora za reformu javne uprave Bosne i Hercegovine. Cilj Projekta je bilo uspostava funkcionalnog okvira za javno - privatno partnerstvo u Bosni i Hercegovini usklađenog sa zakonodavstvom EU, evropskim standardima i najboljim evropskim praksama. U okviru Projekta Vlada Federacije Bosne i Hercegovine formirala je interresornu Radnu grupu sastavljenu od 12 članova u kojoj su pored članova koji su bili predstavnici resornih ministarstava i Generalnog sekretarijata Vlade Federacije Bosne i Hercegovine bili imenovani i eminentni profesori i stručnjaci iz ove oblasti angažirani iz resursa ekspertnog tima Projekta. U toj fazi je pripremljen prednacrt Zakona.

Međutim, u drugoj fazi pripreme prijedloga zakona, nakon što je Federalno ministarstvo energije, rudarstva i industrije obradilo primjedbe i sugestije iznesene na održanim javnim raspravama i uz naknadno obavljene konzultacije sa ostalim resornim ministarstvima, u izradu teksta zakona uključila se i Međunarodna financijska korporacija (IFC) s ciljem usklađivanja predloženog teksta zakona sa međunarodnim principima i najboljim praksama iz zemalja u okruženju.

Analizom smjernica za primjenu uspješnosti javno – privatnog partnerstva, kao prednosti na razini Federacije Bosne i Hercegovine istaknute su: ubrzana gradnja javne infrastrukture, smanjenje troškova ukupnog vijeka projekta, bolja podjela rizika, stimuliranje izvoditelja da poboljšaju upravljanje i izvođenje svakog dobijenog projekta, stvaranje dodatnih prihoda za privatnog partnera od strane trećih osoba korištenjem slobodnih kapaciteta, proširenje javnog upravljanja na privatnog partnera pri čemu javni sektor djeluje kao regulator. Dodatni razlozi za projekte javno – privatnog partnerstva su bili i proračunska ograničenja javnog sektora, zahtjevi za poboljšanjem kvaliteta usluga javnog sektora na temelju znanja i radnih metoda privatnog sektora, potrebna promjena uloge države u gospodarsku i uslužnom sektoru, kao i povećanje efiksnosti u korištenju i iskorištavanju infrastrukture.

**III. – OBRAZLOŽENJE PREDLOŽENIH PRAVNIH RJEŠENJA**

**Poglavlje I - Zajedničke odredbe**

**Odjeljak A - Temeljne odredbe**, čl. 1. – 6. sadrže odredbe kojima se propisuje predmet zakona, rodno značenje izraza, pojam javno - privatnog partnerstva (u daljem tekstu: JPP), značenje pojedinih izraza, načela koja je javni partner dužan poštovati i provoditi, rizike koji predstavlja budući neizvjestan događaj i čije je nastupanje neovisno od volje ugovornih strana.

**Odjeljak B – Subjekti JPP-a**, čl. 7. i 8. sadrže odredbeo nadležnostima za projekte JPP-a, odnosno da je za projekte Federacije Bosne i Hercegovine koje uključuju planiranje potencijalnih projekata JPP-a, pripremu prijedlog projekata JPP-a, provedbu postupka izbora konzultanta, provedbu postupka dodjele ugovora o JPP-u i nadzor nad provedbom ugovora o JPP-u u nadležnosti odnosnog resornog ministarstva, dok je za projekte javne ustanove čiji je utemeljitelj Federacija Bosne i Hercegovine (u daljem tekstu: Federacija BiH) i gospodarskog društva u vlasništvu ili većinskom vlasništvu Federacije BiH, provedba aktivnosti u nadležnosti odnosnog javnog tijela. Člankom 8. definisana je pravna osoba posebne namjene (POPN) koju izabrani ponuditelj, sukladno odredbama ovog zakona, osniva u svrhu zaključenja ugovora o JPP-u i provedbu projekta JPP-a.

**Poglavlje II. – Projekat JPP-a**

**Odjeljak A. - Planiranje i pripremanje projekata JPP-a**, čl. 9.-13. sadrže odredbe kojima se propisuje postupak planiranja potencijalnih projekata kroz izradu srednjoročnih i godišnjih planova potencijalnih projekata JPP-a, kao i organiziranje javnih konzultacija radi osiguranja sujelovanja zainteresiranih strana, pribavljanje obveznih mišljenja, rokove za postupanje, osiguranje potrebnih sredstava kao i temelj za donošenje Uredbe Vlade Federacije BiH kojom će se bliže urediti sadržaj srednjoročnog i godišnjeg plana potencijalnih projekata JPP-a, način pripreme Kataloga potencijalnih projekata JPP-a i druga pitanja od značaja za provedbu ovog zakona. Za potencijalne projekte JPP-a propisan je sadržaj Projekta JPP-a, Tehničke studije izvodljivosti projekta JPP-a, Studije opravdanosti projekta JPP-a, kao i mogućnostangažiranja jednog ili više konzultanata za pružanje stručne podrške u pripremi prijedloga projekta JPP-a, ugovaranju projekta JPP-a, te upravljanja ugovorom o JPP-u.

**Odjeljak B. - Predlaganje i odobravanje projekata JPP-a**, čl. 14. – 17. sadrže odredbe o ovlaštenju za predlaganje projekata JPP-a, mogućnost objavljivanja javnog poziva za iskazivanje interesa za realiziranje projekata JPP-a, proceduru sa rokovima za postupanje i mogućnost davanja prijedloga JPP projekata od strane zainteresiranih osoba iz poslovnog sektora, kao i nadležnost Vlade Federacije BiH da na prijedlog resornog ministarstva donese odluku o opredijeljenosti za uspostavu JPP-a radi provedbe projekta JPP-a ili zaključak o neprihvatanju prijedloga projekta JPP-a. Vlada Federacije BiH odluku, odnosno zaključak dostavlja resornom ministarstvu u roku od 15 dana od dana donošenja odluke odnosno zaključka.

**Poglavlje III. – Dodjela ugovora, registar i nadzor**

**Odjeljak A. - Dodjela i sadržaj ugovora o JPP-u,** čl. 18.-22. sadrže odredbe o postupuk dodjele ugovora o JPP-u, obvezni sadržaj ugovora o JPP, izmjene Ugovora o JPP-u, trajanje i prenos ugovora o JPP-u i promjena vlasničke strukture u POPN-, kao i podugovaranje.

**Odjeljak B. – Registar,** članak 23. sadrži odredbu koja regulira nadležnostFederalnog ministarstva financija da o sklopljenim ugovorima o JPP-u sa svim dodacima i izmjenama ugovora vodi evidenciju u Registru ugovora o JPP-u.

**Odjeljak C. – Nadzor,** čl. 24. i 25. sadrže odredbe koje reguliraju nadzor nad provedbom projekata JPP-a, odnosno da javni partner prati provedbu i vrši nadzor nad provedbom projekata JPP-a sukladno svojim nadležnostima i odredbama ovog zakona i o tome je dužan redovito a najmanje jedanput godišnje izvještavati resorno ministarstvo i Federalno ministarstvo financija. Na zahtjev Federalnog ministarstva financija javni partner i POPN su dužni pružiti tražene podatke i dostaviti odgovarajuće akte o provedbi projekta JPP-a, kao i dostavljanje obvezne dokumentacije u svrhu nadzora nad provedbom projekata JPP-a.

**Poglavlje IV. – Nadležno tijelo za ocjenu i odobravanje projekata JPP-a**

**Odjeljak A. -** Federalno ministarstvo financija**,** članak 26. sadrži odredbu koja regulira prenošenje javnih ovlasti u svezi s planiranjem, predlaganjem, odobravanjem, provedbom i nadzorom projekata JPP sa Vlade Federacije BiH na Federalno ministarstvo financija.

**Odjeljak B. - Nadležnosti Federalnog ministarstva financija,** članak 27. sadrži odredbu koja regulira nadležnosti Federalnog ministarstva financija iz oblasti JPP-a.

**Odjeljak C. – Sredstva za rad i izvještavanje,** čl. 28. i 29. sadrže odredbe koje reguliraju sredstva za rad Federalnog ministarstva financija i način izvješćivanja.

**Poglavlje V. - Pravna zaštita**

**Odjeljak A. – Primjena propisa,** članak 30. sadrži odredbu kojom se regulira primjena odredaba Zakona o upravnom postupku kod provedbe postupaka iz svoje nadležnosti Federalnog ministarstva financija i drugih nadležnih tijela, te da su odluke, rješenja i drugi upravni akti Federalnog ministarstva financija konačni i protiv njih se ne može izjaviti žalba, ali se može pokrenuti upravni spor.

**Odjeljak B. – Rješavanje sporova,** članak 31.sadrži odredbu koja regulira način rješavanja sporova koji nastanu iz temelja ugovora o JPP-u i mogućnost ugovaranja mirenja ili arbitražnog rješavanja sporova pred domaćom ili inozemnom arbitražom, te da je u ovim postupcima nadležno pravo koje je na snazi u Federaciji BiH.

**Odjeljak C. - Prekršajne odredbe,** čl. 32. i 33. sadrže odredbe koje reguliraju pokretanje prekršajnog postupka i novčane kazne za prekršaj za javno tijelo, odnosno javnog partnera i odgovornu osobu javnog tijela odnosno javnog partnera, kao i POPN odnosno privatnog partnera i odgovornu osobu POPN-a.

**Poglavlje VI. - Završne odredbe**

**Odjeljak A. - Donošenje podzakonskih akata,** članak 34. sadrži odredbu koja regulira rokove za donošenje podzkonskih akata, odnosno zaduženje za Vladu Federacije BiH da najkasnije u roku od 120 dana od dana stupanja na snagu ovog zakona donese Uredbu iz članka 9. stavak (12) ovog zakona. Na pitanja koja nisu uređena ovim zakonom na odgovarajući način se primjenjuju posebni zakoni, kao i ostali propisi koji su na snazi u Bosni i Hercegovini.

**Odjeljak B. - Stupanje na snagu,** članak 35. sadrži odredbu koja regulira stupanje na snagu ovog zakona i toosmog dana od dana objave u „Službenim novinama Federacije BiH“.

IV – USKLAĐENOST PROPISA S EVROPSKIM ZAKONODAVSTVOM

Pravni temelj za donošenje Nacrta zakona o javno - privatnom partnerstvu sadržan je u obvezi Bosne i Hercegovine i tijela javne vlasti na svim razinama, da po pristupanju Sporazumu o stabilizaciji i pridruživanju osiguraju postepeno usklađivanje svojih postojećih zakona, kao i budućeg zakonodavstva sa pravnom tečevinom (acquisem) Zajednice.

Prema članku 70. Sporazuma propisano je da Strane ugovornice (EU i BiH) priznaju važnost usklađivanja postojećeg zakonodavstva Bosne i Hercegovine sa zakonodavstvom Zajednice, kao i njegove efikasne provedbe. Ova obveza je i pravni temelj da se izvrši postepeno preuzimanje pravne tečevine komunitarnog prava EU, pa time i legislativnih rješenja iz sektora javno - privatnog partnerstva.

Vezano za usuglašenost predloženog teksta zakona o javno privatnom partnerstvu nije se moglo utvrditi da postoje primarni i sekundarni izvori prava Evropske unije koji na poseban način reguliraju pitanja koja su regulirana navedenim zakonom s tim da su korišteni svi pravni akti koji se odnose na pravni režim JPP-a i pravni režim javnih nabava.

U pogledu pravne tečevine Evropske unije korišteni su sljedeći pravni akti:

* Green Paper on Public-Private Partnerships and Community Law on Public Contracts and Concessions,
* Guidelines for Successful Public – Private Partnerships.
* Direktiva 2014/23/EU Evropskog parlamenta i Vijeća od 26.02.2014. godine o dodjeli ugovora o koncesiji,
* Direktiva 2014/24/EU Evropskog parlamenta i Vijeća od 26.02.2014. godine o javnoj nabavi i o stavljanju izvan snage Direktive 2004/18/EZ,
* Direktiva 2014/25/EU Evropskog parlamenta i Vijeća od 26.02.2014. godine o nabavi subjekata koji djeluju u sektoru vodoprivrede, energetskom i prometnom sektoru te sektoru poštanskih usluga i stavljanju izvan snage Direktive 2004/17/EZ, te vrše Ispravak Direktive 2014/23/EU Evropskog parlamenta i Vijeća od 26.02.2014. godine o dodjeli ugovora o koncesiji.

Pored pobrojanih pravnih akata korišteni su i brojni drugi dokumenti koji su rađeni na stručnom, legislativnom, akademskom i drugim razinama, a sve kako bi se unaprijedio proces pravnog režima projekata JPP-a.

Novi momenat u reguliranju oblasti javno-privatnog partnerstva predstavljaju i mišljenja i preporuke koje je u proteklom periodu Evropska komisija u svojim dokumentima taksativno izdvojila kao prioritete u okviru Poglavlja V. - Javne nabave i Poglavlja VI. - Pravo gospodarski društava i Pododbora za unutrašnje tržište i konkurenciju na način da se traži od Bosne i Hercegovine da kod velikih javnih ugovora naročito u javno-privatnom partnerstvu i koncesijama službenici budu upoznati sa smjernicama koje je pripremio Evropski centar za ekspertizu u javno-privatnom partnerstvu unutar investicionog okvira za zapadni Balkan, te principima sadržanim u odgovarajućim propisima Komisije, uključujući i Direktivu 2014/23/EU.

**V – MEHANIZMI I NAČIN OSIGURANJA PROVEDBE**

Nacrt zakona o javno-privatnom partnerstvu u Federaciji BiH sa predloženim rješenjima ima za cilj da doprinese kreiranju mogućnosti za bolje pružanje javnih usluga u Federaciji BiH. Cilj je prije svega strateški utvrditi koji projekti javnih investicija mogu biti predmetom javno-privatnog partnerstva, te kako na najefikasniji i transparentan način provesti proceduru izbora privatnog partnera. Pored toga, previđeni su mehanizmi za utvrđivanje liste projekata koji mogu biti predmet partnerstva, te kreiranje registra postojećih i potencijalnih projekata. S tim u vezi, predloženim rješenjima se nastoji kreirati povoljnije okruženje koje bi privuklo ozbiljne inozemne i domaće investitore. Odredbe predloženog zakona su u potpunosti usuglašene sa ostalim propisima u Bosni i Hercegovini, odnosno Federaciji BiH kojim se reguliraju oblast javnih nabava, gospodarskih društava, prekršaja, itd.

**VI - UČEŠĆE JAVNOSTI I KONZULTACIJE U IZRADI ZAKONA I PROVEDENA JAVNA RASPRAVA**

Prilikom izrade ovog zakona ispunjeni su uvjeti iz Uredbe Vlade Federacije BiH o pravilima za sudjelovanjem zainteresirane javnosti u postupku pripreme federalnih pravnih propisa i drugih akata.

Tokom pripreme nacrta, održani su konzultativni sastanci kroz organizirane javne rasprave sa svim županijskim predstavnicima.

Parlament Federacije Bosne i Hercegovine, nakon razmatranja Nacrta zakona o javno-privatnom partnerstvu Federacije Bosne i Hercegovine, i to na 30. redovitoj sjednice Zastupničkog doma od 09.03.2022. godine i na nastavku 10. izvanredne sjednice Doma naroda od 24.03.2022. godine, donio je zaključke kojima je prihvaćen Nacrt zakona, uz ocjenu da može poslužiti kao temelj za izradu Prijedloga zakona. Ujedno, zadužena je Vlada Federacije Bosne i Hercegovine i obrađivač, da organizira i provede javnu raspravu u trajanju od 60 dana.

Postupajući sukladno navedenim zaključcima, a u cilju sačinjavanja što kvalitetnijeg teksta Prijedloga zakona o javno-privatnom partnerstvu Federacije Bosne i Hercegovine, Federalno ministarstvo energije, rudarstva i industrije je poduzelo niz aktivnosti, pa je tako tekst Nacrta zakona sa obrazloženjem na službenim jezicima Federacije Bosne i Hercegovine objavljen na službenoj mreznoj stranici ovog Ministarstva ([www.fmeri.gov.ba](http://www.fmeri.gov.ba/)), čime je isti postao dostupan najširem krugu zainteresiranih osoba, koja su nakon uvida u objavljeni tekst imala mogućnost da na adresu ovog Ministarstva (Alekse Šantića b.b. Mostar) dostave sve eventualne primjedbe i sugestije. Navedeno obavještenje je aktom broj: 08/02-34-148/17 od 10.04.2022. godine dostavljano na adrese vlada svih deset županija.

Ujedno, održane su javne rasprave koje su bile organizirane putem Gospodarske/Privredne komore Federacije Bosne i Hercegovine i to u Sarajevu (Branislava Đurđeva 10) dana 20.04.2022. godine, u Mostaru (Kneza Domagoja 12) dana 10.05.2022. godine i u Tuzli (Trg slobode bb) u suradnji sa Ministarstvo privrede dana 12.05.2022. godine na kojima su bili prisutni predstavnici federalnih i kantonalnih ministarstva, drugih institucija, gospodarskih društava sa većinskim sudjelovanjem državnog kapitala i javnih poduzeća, kao i ostalih zainteresiranih.

U svezi s navedenim primjedbe i sugestije dane na zakon o javno-privatnom partnerstvu Federacije Bosne i Hercegovine, kako na 30. redovitoj sjednici Zastupničkog doma od 09.03.2022. godine i na nastavku 10. izvanredne sjednice Doma naroda od 24.03.2022. godine, tako i na javnim raspravama ili dostavljenim elektronskim putem, sagledane su u Federalnom ministarstvu energije, rudarstva i industrije i iste su u najvećoj mjeri prihvaćene i ugrađene u tekst zakona.

**VII – EKONOMSKA OPRAVDANOST DONOŠENJA PROPISA**

Ekonomska opravdanost donošenja ovog propisa najviše se bazira na intenciji predlagača da, kroz uređeniji i transparentniji sustav olakša provedbu projekata javno-privatnog partnerstva. Uređuje se oblast koja nije bila dovoljno uređena i koja će doprinijeti smanjenju infrastrukturnih nedostataka i jačanju ekonomskog rasta u Federaciji BiH. Zakonom su predviđena rješenja usklađena sa najboljim međunarodnim praksama, pogotovo uzimajući u obzir financijsku opravdanost i bankabilnost projekata. Predloženim tekstom se daje mogućnost javnim tijelima da osiguraju bolju i adekvatniju javnu usluga koja neće kreirati dodatno fiskalno opterećenje na strani javnog sektora.

Nacrt zakona nema dodatne fiskalne efekte, niti podrazumijeva upošljavanje novih osoba, izuzev što se predviđa unapređenje znanja i osposobljenosti postojećih uposlenika u oblasti javno-privatnog partnerstva, te bolju koordinaciju institucija na razini Federacije Bosne i Hercegovine.

**VIII – FINANCIJSKA SREDSTVA**

Za provedbu ovog zakona nije potrebno osigurati dodatna sredstva u Proračunu Federacije BiH.